Úradný vestník L 320 , 22/12/1993 S. 0005 - 0006

Fínske špeciálne vydanie: Kapitola 3 Zväzok 54 S. 0071

Švédske špeciálne vydanie: Kapitola 3 Zväzok 54 S. 0071



Nariadenie Rady (EHS) č. 3513/93 zo 14. decembra 1993, ktorým sa mení a dopĺňa nariadenie (EHS) č. 3220/84 určujúce stupnicu spoločenstva pre zatrieďovanie jatočných tiel ošípaných RADA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2759/75 z 29. októbra 1975 o spoločnom organizovaní trhu s bravčovým mäsom [1], najmä na jeho články 2 a 4 (5), so zreteľom na návrh Komisie, keďže článok 2 nariadenia (EHS) č. 3220/84 [2]definuje úpravu "jatočného tela ošípanej", ktorá sa má používať na určenie jeho hmotnosti a podielu mäsa; keďže podľa výsledkov nedávneho prieskumu spoločenstva sa obchodovanie vo viacerých členských štátoch odchyľuje od tejto úpravy, pokiaľ ide o obličkový tuk, obličky a bránicu; keďže táto skutočnosť vedie k rozdielom v podiele svaloviny jatočne opracovaného tela medzi jednotlivými členskými štátmi, čo ohrozuje jednotné uplatňovanie stupnice spoločenstva pre zatrieďovanie a komplikuje porovnateľnosť výsledkov hodnotenia; keďže je preto nevyhnutné presnejšie definovať úpravu jatočného tela ošípanej na základe vylúčenia uvedených troch častí tela; keďže z komerčných dôvodov viaceré bitúnky produkujú jatočné telá ošípaných zbavené kože; keďže členské štáty by mali byť oprávnené umožniť takúto úpravu na svojom území; keďže úplná rozrábka ako prostriedok na výpočet celkovej hmotnosti červených priečne pruhovaných svalov predstavuje zdĺhavý a nákladný proces; keďže je preto vhodné povoliť používanie aj čiastočnej rozrábky umožňujúcej členským štátom rýchlejšie prispôsobiť svoje metódy zatrieďovania technickému pokroku, PRIJALA TOTO NARIADENIE: Článok 1 Nariadenie (EHS) č. 3220/84 sa týmto mení a dopĺňa takto: 1. Článok 2 (1) sa nahrádza takto: "1. Na účely tohto nariadenia termín "jatočné telo ošípanej"; znamená telo zabitej ošípanej, odkrvené a vypitvané, celé alebo rozdelené pozdĺž stredovej línie, bez jazyka, štetín, paznechtov, pohlavných orgánov, obličkového tuku, obličiek a bránice. Pokiaľ ide o ošípané zabité na ich území, členské štáty môžu získať oprávnenie pre inú úpravu jatočných tiel ošípaných, ak je splnená jedna z nasledovných podmienok: - bežná komerčná prax na ich území sa líši od štandardnej úpravy definovanej v prvom pododseku, - je to odôvodnené na základe technických požiadaviek, - telá ošípaných sú zbavené kože jednotným spôsobom."; 2. v článku 2 (3) sa prvý pododsek nahrádza takto: "3. Na účely tohto nariadenia podiel svaloviny jatočne opracovaného tela ošípanej je pomer medzi: - celkovou hmotnosťou červených priečne pruhovaných svalov za predpokladu, že sa dajú oddeliť nožom, a - hmotnosťou jatočného tela. Celková hmotnosť červených priečne pruhovaných svalov sa určuje buď po úplnej rozrábke jatočného tela, alebo čiastočnej rozrábke jatočného tela, alebo kombináciou úplnej a čiastočnej rozrábky na základe overených štatistických metód prijatých v súlade s postupom ustanoveným v článku 24 nariadenia (EHS) č. 2759/75."; 3. Za prvý pododsek článku 3 (1) sa vkladá nasledujúci text: "Pokiaľ ide o ošípané zabité na ich území, členské štáty môžu získať oprávnenie pre vykonávanie klasifikácie pred vážením, v súlade s postupom ustanoveným v článku 24 nariadenia (EHS) č. 2759/75." Článok 2 Toto nariadenie nadobúda účinnosť 1. júla 1994. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 14. decembra 1993 Za Radu predseda A. Bourgeois [1] Ú. v. ES L 282, 1.11.1975, s. 1. Nariadenie naposledy zmenené a doplnené nariadením (EHS) č. 1249/89 (Ú. v. ES L 129, 11.5.1989, s. 12). [2] Ú. v. ES L 301, 20.11.1984, s. 1. Nariadenie naposledy zmenené a doplnené nariadením (EHS) č. 3577/90 (Ú. v. ES L 353, 17.12.1990, s. 23). --------------------------------------------------